送呂際秀才南歸
作者：張耒
朝代：宋

paragraphs: 咽咽幽谷泉，蕭蕭秋竹風。
豈不愛孤潔，但傷愁且窮。
呂子南國秀，滄溟貯其胸。
出試輒不偶，低頭避兒童。
離家五千里，客飯苦不豐。
冷落卧寒齋，苦吟和秋蟲。
昨者投我詩，九歎閱未終。
欲知作者心，但視讀者容。
文章出貧賤，此事今古同。
但願子富貴，不願文日工。
今日告我別，出門若驚鴻。
各在天一方，何當復相逢。